O‘zbekiston Respublikasi hududiga olib kiriladigan davlat veterinariya xizmati nazorati ostidagi tovarlarni ishlab chiqaradigan, qayta ishlaydigan va saqlaydigan eksport qiluvchi tashkilotlar va shaxslar (xorijiy eksport qiluvchilar) reyestrini shakl

O‘zbekiston Respublikasi Vazirlar Mahkamasining 2020-yil 11-maydagi 277-son “Davlat veterinariya xizmati nazorati ostidagi tovarlar xavfsizligini ta’minlash bo‘yicha qo‘shimcha chora-tadbirlar to‘g‘risida”gi qaroriga asosan O‘zbekiston Respublikasi Veterinariya va chorvachilikni rivojlantirish davlat qo‘mitasi qaror qiladi:
 1. O‘zbekiston Respublikasi hududiga olib kiriladigan davlat veterinariya xizmati nazorati ostidagi tovarlarni ishlab chiqaradigan, qayta ishlaydigan va saqlaydigan eksport qiluvchi tashkilotlar va shaxslar (xorijiy eksport qiluvchilar) reyestrini shakllantirish va yuritish tartibi to‘g‘risidagi nizom ilovaga muvofiq tasdiqlansin.
 2. Mazkur qaror 2022-yil 1-sentabrdan e’tiboran kuchga kiradi. 
 Mazkur Nizom O‘zbekiston Respublikasi hududiga olib kiriladigan davlat veterinariya xizmati nazorati ostidagi tovarlarni (bundan buyon matnda nazorat ostidagi tovarlar deb yuritiladi) ishlab chiqaradigan, qayta ishlaydigan va saqlaydigan eksport qiluvchi tashkilotlar va shaxslar (xorijiy eksport qiluvchilar) reyestrini shakllantirish va yuritish tartibini belgilaydi.
 1. Ushbu Nizomda quyidagi asosiy tushunchalardan foydalaniladi:
 audit — mas’ul organning veterinariya nazorati xizmati tomonidan nazorat ostidagi tovarlarning veterinariya, veterinariya-sanitariya jihatdan xavfsizligini ta’minlash bo‘yicha amalga oshiriladigan faoliyatni baholash;
 inspeksiya — xorijiy eksport qiluvchilar va ularning nazorat ostidagi tovarlarni ishlab chiqarish, qayta ishlash va saqlash jarayonlarida ishtirok etuvchi barcha obyektlarini bevosita joyiga chiqqan holda hamda nazorat ostidagi tovarlardan namunalar olish yo‘li bilan tekshirish;
 vakolatli organ — O‘zbekiston Respublikasi Veterinariya va chorvachilikni rivojlantirish davlat qo‘mitasi;
 mas’ul organ — xorijiy davlatning davlat veterinariya nazoratini amalga oshiruvchi maxsus vakolatli organi;
 xorijiy eksport qiluvchilar — O‘zbekiston Respublikasi hududiga olib kiriladigan nazorat ostidagi tovarlarni ishlab chiqaruvchi, qayta ishlovchi va saqlovchi eksport qiluvchi tashkilotlar va shaxslar;
 inspektor — vakolatli organ va uning hududiy boshqarmalaridagi davlat veterinariya inspektorlari;
 ekspert — oliy ma’lumot va davlat veterinariya xizmatida kamida besh yillik ish stajiga ega bo‘lgan vakolatli organ tizimidagi veterinariya mutaxassisi hamda vakolatli organ tomonidan kelishuv asosida jalb etiladigan, audit va inspeksiya o‘tkazish bo‘yicha ko‘nikmaga ega bo‘lgan ekspert;
 epizootiya — tegishli hududda hayvonlarning o‘ta xavfli va boshqa yuqumli kasalliklari tarqalishi;
 nazorat ostidagi obyektlar — xorijiy eksport qiluvchilarning nazorat ostidagi tovarlarni ishlab chiqarish, qayta ishlash va saqlash jarayonlarida ishtirok etuvchi barcha obyektlari;
 nazorat ostidagi tovarlar — qonunchilik hujjatlarida belgilangan davlat veterinariya xizmati nazorati ostidagi tovarlar;
 Reyestr — O‘zbekiston Respublikasi hududiga olib kiriladigan nazorat ostidagi tovarlarni ishlab chiqaradigan, qayta ishlaydigan va saqlaydigan eksport qiluvchi tashkilotlar va shaxslarning (xorijiy eksport qiluvchilar) elektron reyestri;
 Reyestrga kiritish to‘g‘risidagi ariza — mas’ul organning vakolatli organga xorijiy eksport qiluvchilarni Reyestrga kiritish haqidagi murojaati;
 xorijiy davlat rasmiy nazorat tizimi — mas’ul organning nazorat ostidagi tovarlarni veterinariya, veterinariya-sanitariya jihatdan xavfsizligini ta’minlash bo‘yicha veterinariya nazorati tizimi;
 O‘zbekiston Respublikasining talablari — veterinariya sohasidagi qonunchilik hujjatlari, shuningdek davlat organlari va boshqa organlar, yuridik hamda jismoniy shaxslar rioya etishi lozim bo‘lgan veterinariya, veterinariya-sanitariya qoidalari va normalari.
 2. O‘zbekiston Respublikasi Vazirlar Mahkamasining 2020-yil 11-maydagi 277-son “Davlat veterinariya xizmati nazorati ostidagi tovarlar xavfsizligini ta’minlash bo‘yicha qo‘shimcha chora-tadbirlar to‘g‘risida”gi qaroriga asosan nazorat ostidagi tovarlarni O‘zbekiston Respublikasi hududiga olib kirishga Reyestrga kiritilgan xorijiy eksport qiluvchilarga ruxsat beriladi. 
 Ushbu Nizom talablari favqulodda vaziyatlarda, xalqaro ko‘rgazmalarda qatnashishda, laboratoriya tahlillari uchun namunalarda, shuningdek diplomatik korpus, o‘quv muassasalari, ilmiy va davlat maqsadlari uchun olib kelinadigan nazorat ostidagi tovarlarga nisbatan tatbiq etilmaydi.
 3. Xorijiy davlatlardan nazorat ostidagi tovarlarni O‘zbekiston Respublikasiga olib kirishga veterinariya, veterinariya-sanitariya qoidalari va normalariga rioya etilgan holda yo‘l qo‘yiladi. 
 4. Boshqa davlatlar hududida hayvonlarning o‘ta xavfli yuqumli kasalliklari, hayvonlarning kelib chiqish sabablari noma’lum bo‘lgan yalpi kasalliklari va hayvonlarning ilgari qayd etilmagan yuqumli kasalliklari paydo bo‘lgan taqdirda nazorat ostidagi tovarlarni olib o‘tishga taqiq (cheklov) joriy etish hamda ularni olib o‘tishni tiklash to‘g‘risidagi qaror O‘zbekiston Respublikasi Bosh davlat veterinariya inspektori tomonidan qabul qilinadi. 
 5. Xorijiy eksport qiluvchilarni Reyestrga kiritish vakolatli organning inspektorlari va ekspertlari tomonidan joyiga chiqqan holda o‘tkaziladigan audit va inspeksiya natijalariga ko‘ra yoki mas’ul organ tomonidan mazkur Nizomning 6-bobiga muvofiq beriladigan kafolat asosida amalga oshirilishi mumkin. 
 6. Audit va inspeksiya mazkur Nizom va veterinariya sohasidagi boshqa qonunchilik hujjatlari, shuningdek Butunjahon hayvonlar sog‘lig‘ini saqlash tashkilotining (bundan buyon matnda XEB deb yuritiladi) kodekslari, Kodeks Alimentarius komissiyasi standartlari hamda veterinariya, veterinariya-sanitariya qoidalari va normalarining (bundan buyon matnda veterinariya sohasidagi nazorat hujjatlari deb yuritiladi) talablari asosida o‘tkaziladi. 
 7. Xorijiy eksport qiluvchilarni Reyestrga kiritish bo‘yicha audit va inspeksiya mas’ul organning Reyestrga kiritish to‘g‘risidagi arizasiga asosan o‘tkaziladi. 
 8. Xorijiy davlat rasmiy nazorat tizimi va xorijiy eksport qiluvchilarning nazorat ostidagi obyektlari O‘zbekiston Respublikasi talablari va veterinariya sohasidagi nazorat hujjatlariga muvofiqligi to‘g‘risidagi kafolat asosida xorijiy eksport qiluvchini Reyestrga kiritish haqida mas’ul organ tomonidan vakolatli organga yo‘llanadigan murojaatlar O‘zbekiston Respublikasi hududida ko‘rib chiqiladi. 
 9. Audit va inspeksiya natijalari xorijiy mamlakat hududidagi epizootik vaziyatga, veterinariya sohasidagi nazorat hujjatlari talablariga, shuningdek epizootik monitoring ma’lumotlariga asoslanishi lozim. 
 10. Inspektor va ekspertlar audit va inspeksiyani o‘tkazish jarayonida mustaqil harakat qiladi. 
 11. Inspektor va ekspertlar audit va inspeksiya o‘tkazish jarayonida xorijiy davlat rasmiy nazorat tizimi hamda xorijiy eksport qiluvchilar haqidagi ma’lumotlar uchinchi shaxslarga oshkor etilmasligini ta’minlashi lozim. 
 12. Mas’ul organ o‘z davlatining qonunchiligida Reyestrga kiritilgan xorijiy eksport qiluvchilarning nazorat ostidagi tovarlarini ishlab chiqarish, qayta ishlash va saqlash jarayonlari yoki xorijiy davlat rasmiy nazorat tizimi bilan bog‘liq o‘zgarishlar haqida vakolatli organni doimiy ravishda xabardor qilib boradi.
 13. Mas’ul organ vakolatli organga xorijiy eksport qiluvchilarni Reyestrga kiritish to‘g‘risidagi ariza bilan yozma yoki vakolatli organning rasmiy sayti orqali elektron shaklda murojaat qiladi. 
 14. Reyestrga kiritish to‘g‘risidagi arizada quyidagi ma’lumotlar ko‘rsatilishi kerak:
 nazorat ostidagi tovarlarni eksport qiladigan xorijiy davlatning nomi;
 mas’ul organning rasmiy nomi, joylashgan manzili (pochta manzili, shu jumladan elektron pochta manzili), telefon va faks raqamlari;
 nazorat ostidagi tovarning nomi va O‘zbekiston Respublikasi tashqi iqtisodiy faoliyatining tovar nomenklaturasi (bundan buyon matnda TIF TN deb yuritiladi) bo‘yicha kodi;
 nazorat ostidagi tovarning kelib chiqish joyi (alohida ma’muriy-hududiy birlikni ko‘rsatgan holda (masalan, viloyat, shtat, provinsiya);
 xorijiy eksport qiluvchining rasmiy nomi, joylashgan manzili (pochta manzili, shu jumladan elektron pochta manzili), telefon va faks raqamlari, shuningdek unga xorijiy davlatning tegishli organi tomonidan berilgan identifikatsiya raqami (STIR).
 15. Vakolatli organ mas’ul organning Reyestrga kiritish to‘g‘risidagi arizasini u kelib tushgan kundan boshlab 15 kalendar kun ichida ko‘rib chiqadi. 
 Bunda, mas’ul organning davlatidagi epizootik vaziyat barqaror hamda Reyestrga kiritish to‘g‘risidagi arizada ko‘rsatilgan nazorat ostidagi tovarni olib o‘tishga O‘zbekiston Respublikasi Bosh davlat veterinariya inspektorining qaroriga asosan taqiq (cheklov) joriy etilmagan bo‘lsa, vakolatli organ xorijiy davlat rasmiy nazorat tizimini auditdan o‘tkazish yuzasidan savolnoma (bundan buyon matnda audit savolnomasi deb yuritiladi) tayyorlaydi hamda uni ariza kelib tushgan tartibda mas’ul organga yuboradi. 
 16. Agar mas’ul organning davlatidagi epizootik vaziyat murakkab yoki Reyestrga kiritish to‘g‘risidagi arizada ko‘rsatilgan nazorat ostidagi tovarni olib o‘tishga O‘zbekiston Respublikasi Bosh davlat veterinariya inspektorining qaroriga asosan taqiq (cheklov) joriy etilgan bo‘lsa, ushbu arizani ko‘rib chiqish mazkur davlatda epizootik vaziyat barqarorlashgunga qadar yoki nazorat ostidagi tovarlar bo‘yicha taqiq (cheklov) bekor qilingunga qadar to‘xtatib turiladi va bu haqda mas’ul organga xabar beriladi. 
 17. Audit savolnomasida mas’ul organ tomonidan taqdim etilishi lozim bo‘lgan quyidagi ma’lumotlar ko‘rsatiladi:
 mas’ul organning tuzilmasi, vakolatlari, vazifa va funksiyalari hamda qonunchilik hujjatlariga muvofiq veterinariya nazorati tizimining ahvoli;
 xorijiy davlatning sohaga oid qonunchilik hujjatlari, veterinariya, veterinariya-sanitariya qoidalari va normalari, reglamentlari hamda standartlari ro‘yxati va ularning matni;
 xorijiy davlat rasmiy nazorat tizimining kadrlar bilan ta’minlanganlik holati;
 xorijiy davlat rasmiy nazorat tizimi epizootiyaga qarshi tadbirlarni amalga oshirish uchun moliyaviy resurslar bilan ta’minlanganligi;
 odamlar hamda hayvonlarning hayoti va sog‘lig‘ini ular uchun umumiy bo‘lgan va boshqa yuqumli kasalliklardan muhofaza qilish tizimining mavjudligi;
 veterinariya sohasida sifatni boshqarish siyosati hamda uni ta’minlash tizimining mavjudligi;
 ishlab chiqarish tizimini veterinariya-sanitariya jihatidan baholash va nazorat qilish dasturining mavjudligi;
 qonunchilik hujjatlariga asosan epizootik monitoring va hayvonlar identifikatsiyasi tizimining mavjudligi;
 akkreditatsiyalangan tegishli laboratoriyalarning mavjudligi;
 veterinariya sohasida xavfni tahlil qilish tizimining mavjudligi;
 nazorat ostidagi tovarlarni sertifikatlash tizimining mavjudligi;
 xorijiy davlatdagi hayvonlarning bosh soni (statistik tahlili);
 XEBga xabar berilishi lozim bo‘lgan hayvonlar kasalliklari va ular sog‘lig‘ining holati bo‘yicha XEBga xabar berish tizimining mavjudligi.
 18. Mas’ul organ audit savolnomasini olgan kundan boshlab 30 kalendar kundan kechiktirmay vakolatli organga audit savolnomasida so‘ralgan ma’lumotlarni kelishilgan shaklda (yozma yoki elektron) taqdim etishi lozim.
 19. Vakolatli organ mas’ul organ tomonidan audit savolnomasi asosida taqdim etilgan ma’lumotlarni 60 kalendar kundan kechiktirmay o‘rganib chiqadi hamda o‘rganish natijalariga ko‘ra quyidagi qarorlardan birini qabul qiladi:
 xorijiy davlat rasmiy nazorat tizimini auditdan va nazorat ostidagi obyektni inspeksiyadan o‘tkazish to‘g‘risida;
 xorijiy davlat rasmiy nazorat tizimini auditdan va nazorat ostidagi obyektni inspeksiyadan o‘tkazishni rad etish to‘g‘risida. 
 20. Quyidagilar vakolatli organ tomonidan xorijiy davlat rasmiy nazorat tizimini auditdan va nazorat ostidagi obyektni inspeksiyadan o‘tkazishni rad etish to‘g‘risida qaror qabul qilishga asos bo‘ladi:
 ushbu xorijiy davlat hududida hayvonlarning o‘ta xavfli yuqumli kasalliklari, hayvonlarning kelib chiqish sabablari noma’lum bo‘lgan yalpi kasalliklari va hayvonlarning ilgari qayd etilmagan yuqumli kasalliklari paydo bo‘lganligi sababli epizootik vaziyatning murakkabligi;
 Reyestrga kiritish to‘g‘risidagi arizada ko‘rsatilgan nazorat ostidagi tovarlarni olib o‘tishga O‘zbekiston Respublikasi Bosh davlat veterinariya inspektorining qaroriga asosan taqiq (cheklov) joriy etilganligi;
 mas’ul organ tomonidan 30 kalendar kun ichida audit savolnomasida so‘ralgan tegishli ma’lumotlar vakolatli organga taqdim etilmaganligi; 
 audit savolnomasiga javoban mas’ul organ tomonidan tegishli ma’lumotlarning to‘liq hajmda taqdim qilinmaganligi;
 mas’ul organ tomonidan taqdim etilgan ma’lumotlar ishonchsiz yoki buzib ko‘rsatilganligi yoxud ushbu ma’lumotlar xorijiy mamlakatdagi haqiqiy epizootik vaziyatni ifoda etmasligi; 
 XEBning Xalqaro veterinariya kodekslari talablariga muvofiq nazorat ostidagi tovarlarning xavf darajasini baholash natijasida ularning veterinariya xavfi darajasi o‘rta yoki yuqori deb belgilanganligi;
 audit savolnomasi bo‘yicha mas’ul organ tomonidan taqdim qilingan tegishli ma’lumotlarni ko‘rib chiqish natijasida xorijiy davlat rasmiy nazorat tizimi O‘zbekiston Respublikasi talablari va veterinariya sohasidagi nazorat hujjatlariga muvofiq emas deb hisoblanganligi. 
 21. Vakolatli organ tomonidan audit va inspeksiya o‘tkazish yoki ular o‘tkazishni rad etish to‘g‘risidagi qaror, u qabul qilingan kundan e’tiboran besh ish kunidan kechiktirmay mas’ul organga yuborilishi lozim. 
 22. Vakolatli organ tomonidan mas’ul organga audit va inspeksiya o‘tkazish to‘g‘risidagi qarorga qo‘shimcha ravishda quyidagi ma’lumotlar yuboriladi:
 audit va inspeksiyani o‘tkazish maqsadlari;
 audit va inspeksiyani o‘tkazish uchun xorijiy davlatga yuboriladigan inspektor va ekspertlar ro‘yxati;
 mas’ul organning audit o‘tkazilishi rejalashtirilgan tarkibiy bo‘linmalari va faoliyat yo‘nalishlari ro‘yxati;
 nazorat ostidagi tovardan kelib chiqib, inspeksiya doirasida kuzatish uchun tashrif buyurilishi mumkin bo‘lgan xomashyo yetkazib beruvchilar (xorijiy eksport qiluvchilarga) hamda nazorat ostidagi tovarni ishlab chiqarish, qayta ishlash va saqlashda ishtirok etuvchi boshqa korxonalar ro‘yxati;
 audit va inspeksiya o‘tkazilishi uchun inspektor hamda ekspertlarga kelishilgan tilda (o‘zbek, rus, ingliz yoki boshqa xorijiy tilda) mas’ul organ tomonidan taqdim etilishi lozim bo‘lgan hujjatlar ro‘yxati.
 23. Audit va inspeksiya o‘tkazishni boshlash muddatlari mas’ul organ bilan kelishilgan holda belgilanadi.
 24. Audit va inspeksiya o‘tkazish bilan bog‘liq xarajatlar, agar xalqaro shartnomalarda boshqacha qoida nazarda tutilmagan bo‘lsa, Vazirliklar, idoralar, korxonalar va tashkilotlar xodimlari O‘zbekiston Respublikasi tashqarisiga xizmat safariga yuborilganda xizmat safari xarajatlari uchun mablag‘lar berish tartibi to‘g‘risidagi nizomga (ro‘yxat raqami 2730, 2015-yil 19-noyabr) muvofiq mas’ul organ tomonidan qoplanadi. 
 25. Nazorat ostidagi tovarlarni ishlab chiqarish, qayta ishlash va saqlash bilan bog‘liq jarayonlarning veterinariya, veterinariya-sanitariya jihatdan xavfsizligi veterinariya nazorati ostida ekanligini o‘rganish, shuningdek xorijiy davlat rasmiy nazorat tizimi O‘zbekiston Respublikasi talablari va veterinariya sohasidagi nazorat hujjatlariga muvofiqligini aniqlash maqsadida vakolatli organ tomonidan xorijiy davlat rasmiy nazorat tizimida audit o‘tkaziladi. 
 26. Auditni o‘tkazish uchun vakolatli organ tomonidan xorijiy davlat hududiga inspektor va ekspertlardan iborat mutaxassislar guruhi (bundan buyon matnda mutaxassislar deb yuritiladi) yuboriladi. 
 27. Audit vakolatli organga audit savolnomasiga javoban mas’ul organ tomonidan taqdim etilgan ma’lumotlarning haqqoniyligi va ushbu ma’lumotlar xorijiy davlat rasmiy nazorat tizimining haqiqiy ahvoliga mos yoki mos emasligini taqqoslash yo‘li bilan tekshirish orqali o‘tkaziladi. 
 28. Auditni o‘tkazish besh ish kuni ichida yakunlanishi lozim.
 29. Audit natijasida mas’ul organ tomonidan audit savolnomasiga javoban taqdim etilgan ma’lumotlar:
 tasdiqlansa va xorijiy davlat rasmiy nazorat tizimining haqiqiy holatiga mos deb hisoblansa, xorijiy davlat rasmiy nazorat tizimi O‘zbekiston Respublikasi talablari va veterinariya sohasidagi nazorat hujjatlariga muvofiq deb topiladi;
 tasdiqlanmasa va xorijiy davlat rasmiy nazorat tizimining haqiqiy holatiga mos emas deb hisoblansa, xorijiy davlat rasmiy nazorat tizimi O‘zbekiston Respublikasi talablari va veterinariya sohasidagi nazorat hujjatlariga muvofiq emas deb topiladi.
 30. Xorijiy davlat rasmiy nazorat tizimi O‘zbekiston Respublikasi talablari va veterinariya sohasidagi nazorat hujjatlariga muvofiq emas deb topilganda inspeksiya o‘tkazilmaydi. 
 31. Mas’ul organ audit natijasida xorijiy davlat rasmiy nazorat tizimini O‘zbekiston Respublikasi talablari va veterinariya sohasidagi nazorat hujjatlariga muvofiq emas deb topishga asos bo‘lgan kamchiliklarni bartaraf etgan holda ushbu kamchiliklar bartaraf etilganligini tasdiqlovchi ma’lumotlar bilan birga vakolatli organga qaytadan murojaat qilishi mumkin. Bunda, ushbu murojaat vakolatli organ tomonidan mazkur Nizomning 3-bobiga muvofiq umumiy asoslarda ko‘rib chiqiladi. 
 32. Bir turdagi nazorat ostidagi tovar bo‘yicha avval o‘tkazilgan audit natijasida xorijiy davlat rasmiy nazorat tizimi O‘zbekiston Respublikasi talablari va veterinariya sohasidagi nazorat hujjatlariga muvofiq deb topilgan bo‘lsa, shu davlatda aynan ushbu turdagi nazorat ostidagi tovarni ishlab chiqaradigan, qayta ishlaydigan va saqlaydigan boshqa xorijiy eksport qiluvchilarni Reyestrga kiritishda xorijiy davlat rasmiy nazorat tizimini qaytadan auditdan o‘tkazish talab etilmaydi.
 33. Audit natijasiga ko‘ra xorijiy davlat rasmiy nazorat tizimi O‘zbekiston Respublikasi talablari va veterinariya sohasidagi nazorat hujjatlariga muvofiq deb topilganda mas’ul organning Reyestrga kiritish to‘g‘risidagi arizasida ko‘rsatilgan xorijiy eksport qiluvchining nazorat ostidagi obyektlarida moliyaviy-xo‘jalik faoliyatiga aralashmagan holda inspeksiya o‘tkaziladi. 
 34. Inspeksiya xorijiy eksport qiluvchilarning nazorat ostidagi obyektlarida ishlab chiqarish, qayta ishlash va saqlash jarayonlari O‘zbekiston Respublikasi talablari va veterinariya sohasidagi nazorat hujjatlariga muvofiq amalga oshirilishini aniqlash maqsadida o‘tkaziladi. 
 35. Inspeksiya boshlanishidan avval mas’ul organ bilan kelishilgan xolda mutaxassislar tomonidan inspeksiya davomida o‘rganiladigan nazorat ostidagi obyektlar ro‘yxati, nomi hamda inspeksiya o‘tkazish muddatlari ko‘rsatiladigan inspeksiya o‘tkazish rejasi tasdiqlanishi va mas’ul organga taqdim etilishi kerak.
 36. Inspeksiya audit o‘tkazishda bevosita ishtirok etgan mutaxassislar tomonidan audit yakunlangan kundan keyingi ish kunidan boshlab besh ish kuni (agar inspeksiya o‘tkaziladigan xorijiy eksport qiluvchilar soni bittadan ortiq bo‘lsa, har birida besh ish kuni) davomida o‘tkaziladi. 
 37. Inspeksiyani o‘tkazish davomida tekshiriladigan nazorat ostidagi obyektlardan tashqari xorijiy eksport qiluvchiga xomashyo yetkazib beruvchi boshqa korxonalarga qarashli obyektlarga, agar bunday tashriflar inspeksiya o‘tkazish rejasida nazarda tutilgan bo‘lsa, mas’ul organ bilan kelishilgan holda va faqat kuzatish maqsadida tashrif buyurilishi mumkin. 
 38. Inspeksiya o‘tkazish davomida inspeksiya o‘tkazilayotgan xorijiy eksport qiluvchi ishlab chiqargan, qayta ishlagan yoki saqlagan nazorat ostidagi tovarlardan, shuningdek ularni ishlab chiqarishda foydalanilgan xomashyolardan ushbu Nizomning 7-bobiga muvofiq tanlov asosida namunalar olinadi. 
 39. Inspeksiya davomida nazorat ostidagi obyektlarning O‘zbekiston Respublikasi talablari va veterinariya sohasidagi nazorat hujjatlariga nomuvofiqligi bilan bog‘liq va joyida bartaraf etilishi mumkin bo‘lgan kamchiliklar aniqlangan taqdirda mutaxassislar mazkur kamchiliklar to‘g‘risidagi ma’lumotlarni mas’ul organ yoki xorijiy eksport qiluvchining so‘roviga ko‘ra inspeksiya yakunida taqdim etadi.
 Bunda, xorijiy eksport qiluvchi ushbu kamchiliklar bartaraf etilganligi yoki ularni bartaraf etish choralari ko‘rilayotganligi haqidagi ma’lumotlarni mutaxassislarga, ular ushbu xorijiy mamlakat hududidan chiqib ketishidan avval mas’ul organ orqali taqdim qilishi mumkin. Mazkur ma’lumotlar mutaxassislar tomonidan inspeksiya natijalari bo‘yicha hisobot tuzishda inobatga olinishi kerak. 
 40. Inspeksiya natijalari yuzasidan vakolatli organ tomonidan inspeksiya yakunlangan kundan e’tiboran 90 kalendar kundan kechiktirmay ushbu inspeksiyani o‘tkazgan mutaxassislar ishtirokida dastlabki hisobot tayyorlanishi va mas’ul organga yuborilishi lozim. 
 41. Mas’ul organ vakolatli organning dastlabki hisobotini olgan kundan e’tiboran 30 kalendar kundan kechiktirmay dastlabki hisobot yuzasidan o‘z taklif va e’tirozlari (mavjud bo‘lsa), shuningdek aniqlangan kamchiliklar (mavjud bo‘lsa) bartaraf etilganligini yoki ularni bartaraf etish choralari ko‘rilayotganligini tasdiqlovchi ma’lumotlar ko‘rsatilgan javob xatini vakolatli organga yuborishi mumkin. Mas’ul organ tomonidan mazkur muddat ichida vakolatli organga javob xati yuborilmasligi mas’ul organ dastlabki hisobotga to‘liq rozi deb hisoblashga asos bo‘ladi. 
 42. Vakolatli organ mas’ul organning javob xatini olgan kundan e’tiboran yoki mas’ul organ javob xati yubormagan taqdirda, mazkur Nizomning 41-bandida belgilangan muddat yakunlangan kundan e’tiboran 60 kalendar kun ichida mas’ul organga audit va inspeksiya natijalari bo‘yicha yakuniy hisobotni yuborishi lozim. 
 43. Yakuniy hisobotda audit hamda inspeksiyadan o‘tkazilgan har bir xorijiy eksport qiluvchi bo‘yicha alohida xulosa, shuningdek, agar xorijiy eksport qiluvchining nazorat ostidagi obyektlarida kamchiliklar aniqlangan bo‘lsa, ularni bartaraf etish yuzasidan amalga oshirilishi kerak bo‘lgan choralar bo‘yicha tavsiyalar ko‘rsatilishi kerak.
 44. Nazorat ostidagi tovarlarni ishlab chiqarish, qayta ishlash va saqlash jarayonlari O‘zbekiston Respublikasi talablari va veterinariya sohasidagi nazorat hujjatlariga muvofiqligidan, shuningdek nazorat ostidagi tovarlar va ularni ishlab chiqarishda foydalanilgan xomashyolardan tanlov asosida olingan namunalarning laboratoriya tekshiruvlari natijalaridan kelib chiqib, yakuniy hisobotda har bir xorijiy eksport qiluvchi bo‘yicha alohida quyidagi qarorlardan biri ko‘rsatiladi:
 xorijiy eksport qiluvchini Reyestrga kiritish haqida;
 xorijiy eksport qiluvchini Reyestrga kiritishni rad etish haqida.
 45. Vakolatli organ yakuniy hisobotni o‘zining rasmiy saytida e’lon qiladi. Bunda, e’lon qilinadigan yakuniy hisobotda Reyestrga kiritilishi rad etilgan xorijiy eksport qiluvchilarni identifikatsiya qilish imkonini beruvchi ma’lumotlar (masalan, nomi, manzili, xorijiy davlatning tegishli organi tomonida berilgan identifikatsiya raqami (STIR) ko‘rsatilmaydi. 
 46. Vakolatli organ Reyestrga kiritilgan xorijiy eksport qiluvchilar bo‘yicha xorijiy davlat rasmiy nazorat tizimi hamda nazorat ostidagi obyektlarni Epizootik vaziyatni o‘rganish maqsadida mutaxassislarni xorijiy mamlakatlarga yuborish zaruratini aniqlash mezonlari va yuborish tartibi to‘g‘risidagi nizomda (ro‘yxat raqami 3198, 2019-yil 29-noyabr) belgilangan tartibda o‘rganib borishi mumkin. 
 47. Mas’ul organ o‘z mamlakatidagi rasmiy nazorat tizimi va xorijiy eksport qiluvchilarning nazorat ostidagi obyektlari O‘zbekiston Respublikasi talablari va veterinariya sohasidagi nazorat hujjatlariga muvofiqligi to‘g‘risida kafolat (bundan buyon matnda kafolat deb yuritiladi) bergan holda xorijiy eksport qiluvchilarini audit va inspeksiya o‘tkazmasdan Reyestrga kiritishni so‘rab vakolatli organga yozma yoki elektron shaklda murojaat (bundan buyon matnda kafolat berish haqidagi murojaat deb yuritiladi) qilishi mumkin.
 48. Mas’ul organning kafolati har bir xorijiy eksport qiluvchi uchun nazorat ostidagi tovarning TIF TN kodi bo‘yicha alohida taqdim etilishi lozim. 
 49. Mas’ul organning kafolat berish haqidagi murojaatida mazkur Nizomning 14 va 17-bandlariga muvofiq Reyestrga kiritish to‘g‘risidagi ariza va audit savolnomasida so‘ralgan barcha ma’lumotlar ko‘rsatilishi kerak. 
 50. Mas’ul organning kafolat berish haqidagi murojaati u kelib tushgan kundan e’tiboran 60 kalendar kundan kechiktirmay vakolatli organ tomonidan ko‘rib chiqiladi.
 51. Mas’ul organning kafolat berish haqidagi murojaatini ko‘rib chiqishda vakolatli organ tomonidan quyidagilar inobatga olinadi:
 xorijiy davlatning sohaga oid qonunchilik hujjatlari, veterinariya, veterinariya-sanitariya qoidalari va normalari, reglamentlari hamda standartlarining mavjudligi;
 mas’ul organning tuzilmasi, vakolatlari, vazifa va funksiyalari hamda qonunchilik hujjatlariga muvofiq veterinariya nazorati tizimining ahvoli;
 qonunchilik hujjatlariga asosan epizootik monitoring va hayvonlar identifikatsiyasi tizimining mavjudligi;
 veterinariya sohasida xavfni tahlil qilish tizimining mavjudligi;
 nazorat ostidagi tovarlarni sertifikatlash tizimining mavjudligi;
 XEBga xabar berilishi lozim bo‘lgan hayvonlar kasalliklari va ular sog‘lig‘ining holati bo‘yicha XEBga xabar berish tizimining mavjudligi.
 veterinariya sohasida sifatni boshqarish siyosati hamda uni ta’minlash tizimining mavjudligi;
 ishlab chiqarish tizimini veterinariya-sanitariya jihatidan baholash va nazorat qilish dasturining mavjudligi;
 mas’ul organning avval taqdim etilgan kafolatlari bo‘yicha Reyestrga kiritilgan xorijiy eksport qiluvchilar tomonidan O‘zbekiston Respublikasi talablari va veterinariya sohasidagi nazorat hujjatlariga rioya qilinganlik holati;
 xorijiy davlat hududini hayvonlarning yuqumli kasalliklari olib kirilishidan muhofaza qilishning ta’minlanganligi;
 xorijiy davlatdagi epizootik vaziyat;
 kafolat berilayotgan xorijiy eksport qiluvchilarning nazorat ostidagi tovarlarini olib o‘tishga O‘zbekiston Respublikasi Bosh davlat veterinariya inspektorining qaroriga asosan taqiq (cheklov) joriy etilganligi;
 nazorat ostidagi tovarlarni ushbu xorijiy mamlakatdan O‘zbekiston Respublikasi hududiga olib o‘tish bo‘yicha vakolatli organ tomonidan o‘tkazilgan monitoring natijalari (mavjud bo‘lsa);
 nazorat ostidagi tovarlar bo‘yicha mas’ul organ tomonidan o‘tkazilgan monitoring natijalari;
 kafolat berilishi nazarda tutilayotgan xorijiy eksport qiluvchilar faoliyatida veterinariya, veterinariya-sanitariya qoidalari va normalari talablariga rioya etilishining holatini mas’ul organ tomonidan doimiy ravishda nazorat qilish tizimining mavjudligi;
 muqaddam ushbu xorijiy mamlakatdagi xorijiy eksport qiluvchilarni vakolatli organ tomonidan inspeksiyadan o‘tkazishning natijalari (mavjud bo‘lsa);
 xorijiy eksport qiluvchilarning O‘zbekiston Respublikasi talablari va veterinariya sohasidagi nazorat hujjatlariga muvofiqligini tasdiqlovchi boshqa ma’lumotlar (mavjud bo‘lsa).
 52. Mas’ul organning kafolat berish haqidagi murojaatini mazkur Nizomning 51-bandiga muvofiq ko‘rib chiqish natijasida vakolatli organ quyidagi qarorlardan birini qabul qiladi: 
 mas’ul organning kafolati asosida xorijiy eksport qiluvchini Reyestrga kiritish mumkinligi haqida;
 mas’ul organning kafolati asosida xorijiy eksport qiluvchini Reyestrga kiritishni rad etish haqida.
 53. Quyidagilar mas’ul organning kafolati asosida xorijiy eksport qiluvchini Reyestrga kiritishni rad etish haqida qaror qabul qilishga asos bo‘ladi:
 ushbu xorijiy davlat hududida hayvonlarning o‘ta xavfli yuqumli kasalliklari, hayvonlarning kelib chiqish sabablari noma’lum bo‘lgan yalpi kasalliklari va hayvonlarning ilgari qayd etilmagan yuqumli kasalliklari paydo bo‘lganligi sababli epizootik vaziyatning murakkabligi;
 kafolat berish haqidagi murojaatda ko‘rsatilgan nazorat ostidagi tovarlarni olib o‘tishga O‘zbekiston Respublikasi Bosh davlat veterinariya inspektorining qaroriga asosan taqiq (cheklov) joriy etilganligi;
 mazkur Nizomning 14 va 17-bandlariga muvofiq Reyestrga kiritish to‘g‘risidagi ariza va audit savolnomasida so‘ralgan tegishli ma’lumotlar mas’ul organ tomonidan to‘liq hajmda taqdim qilinmaganligi;
 mas’ul organ tomonidan taqdim etilgan ma’lumotlar ishonchsiz yoki buzib ko‘rsatilganligi yoxud ushbu ma’lumotlar xorijiy mamlakatdagi haqiqiy epizootik vaziyatni ifoda etmasligi; 
 XEBning Xalqaro veterinariya kodekslari talablariga muvofiq nazorat ostidagi tovarlarning xavf darajasini baholash natijasida ularning veterinariya xavfi darajasi o‘rta yoki yuqori deb belgilanganligi;
 mas’ul organ tomonidan taqdim qilingan ma’lumotlarni ko‘rib chiqish natijasida xorijiy davlat rasmiy nazorat tizimi va nazorat ostidagi obyektlar O‘zbekiston Respublikasi talablari va veterinariya sohasidagi nazorat hujjatlariga muvofiq emas deb topilganligi.
 54. Kafolat berish haqidagi murojaat bo‘yicha vakolatli organning qarori qabul qilingan kundan e’tiboran besh ish kunidan kechiktirmay mas’ul organga yuborilishi kerak.
 55. Mas’ul organ vakolatli organning kafolat asosida xorijiy eksport qiluvchini Reyestrga kiritishni rad etish haqidagi qarorini olgan kundan e’tiboran 30 kalendar kundan kechiktirmay ushbu qaror yuzasidan o‘z taklif va e’tirozlari (mavjud bo‘lsa), shuningdek, agar kamchiliklar aniqlangan bo‘lsa, ularni bartaraf etish choralari ko‘rilayotganligini tasdiqlovchi ma’lumotlar ko‘rsatilgan javob xatini yuborishi mumkin. Mas’ul organ tomonidan ushbu muddat ichida vakolatli organga javob xati yuborilmasligi mas’ul organ vakolatli organning kafolat berish haqidagi murojaat bo‘yicha qaroriga to‘liq rozi deb hisoblashga asos bo‘ladi. 
 56. Mas’ul organ vakolatli organning kafolat asosida xorijiy eksport qiluvchini Reyestrga kiritishni rad etish haqidagi qarori yuzasidan javob xati yuborganda ushbu javob xati vakolatli organ tomonidan 15 kalendar kun ichida ko‘rib chiqilishi hamda agar vakolatli organning qarorida ko‘rsatilgan kamchiliklar bartaraf etilgan bo‘lsa, xorijiy eksport qiluvchini Reyestrga kiritishni rad etish haqidagi qaror o‘zgartirilishi lozim.
 57. Vakolatli organ mas’ul organning kafolat berish haqidagi murojaatini ko‘rib chiqish natijasi bo‘yicha yakuniy qarorini u qabul qilingan kundan e’tiboran besh ish kunidan kechiktirmay mas’ul organga yuborishi kerak.
 58. Inspeksiyani o‘tkazish jarayonida nazorat ostidagi tovarlarning, shuningdek ularni ishlab chiqarishda foydalanilgan xomashyoning veterinariya, veterinariya-sanitariya qoidalari va normalari talablariga muvofiqligini aniqlash maqsadida laboratoriya tekshiruvlari o‘tkazish uchun nazorat ostidagi tovarlar va ularni ishlab chiqarishda foydalanilgan xomashyodan tanlov asosida namunalar olinadi.
 59. Laboratoriya tekshiruvlari uchun namunalar olish inspeksiya o‘tkazayotgan mutaxassislarning so‘roviga ko‘ra amalga oshiriladi. 
 60. Nazorat ostidagi tovarlar va xomashyodan namunalar olish kelishuv asosida mutaxassislar yoki mas’ul organ xodimlari yoxud bevosita xorijiy eksport qiluvchilarning vakillari tomonidan amalga oshirilishi mumkin. Bunda, ushbu shaxslar tovarlardan namunalar olish bo‘yicha bilim va malakaga ega bo‘lishlari talab etiladi.
 61. Nazorat ostidagi tovarlar va xomashyodan namunalar olish mas’ul organ bilan kelishilgan holda O‘zbekiston Respublikasi yoki mazkur xorijiy davlatning qonunchiligi talablari asosida amalga oshirilishi mumkin. 
 62. Nazorat ostidagi tovarlar va xomashyodan olingan namunalarda laboratoriya tekshiruvlarini o‘tkazish uchun tegishli laboratoriya mas’ul organ bilan kelishuv asosida mazkur xorijiy davlatning akkreditatsiyadan o‘tgan laboratoriyalari orasidan tanlanadi.
 63. Mas’ul organ nazorat ostidagi tovarlar va xomashyodan olingan namunalarda o‘tkazilgan laboratoriya tekshiruvlari natijalarini ular olingan kunning o‘zida mutaxassislarga taqdim etilishini ta’minlashi kerak. 
 64. Laboratoriya tekshiruvlari natijalari bo‘yicha hujjatlar mas’ul organ bilan kelishilgan tilda (o‘zbek, rus, ingliz yoki boshqa xorijiy tilda) rasmiylashtiriladi. 
 65. Reyestr vakolatli organning rasmiy saytida elektron shaklda yuritiladi va foydalanish uchun ochiq hisoblanadi.
 66. Vakolatli organ Reyestrni shakllantirish, yuritish va undagi axborotning yaxlitligi uchun mas’ul hisoblanadi.
 67. Reyestr xorijiy eksport qiluvchilar to‘g‘risidagi ma’lumotlar kiritiladigan yagona elektron baza hisoblanadi va unda xorijiy eksport qiluvchilarning quyidagi ma’lumotlari qayd etiladi:
 to‘liq nomi (o‘zbek, rus, ingliz yoki boshqa tegishli xorijiy tilda);
 joylashgan manzili (pochta manzili, shu jumladan elektron pochta manzili), faoliyatni amalga oshirish manzili (alohida ma’muriy-hududiy birlikni ko‘rsatgan holda (masalan, viloyat, shtat, provinsiya);
 telefon va faks raqamlari, shuningdek xorijiy davlatning tegishli organi tomonida berilgan identifikatsiya raqami (STIR);
 ishlab chiqaradigan, qayta ishlaydigan yoki saqlaydigan nazorat ostidagi tovarlari ro‘yxati;
 veterinariya, veterinariya-sanitariya jihatdan statusi (bundan buyon matnda status deb yuritiladi).
 68. Xorijiy eksport qiluvchilar quyidagilardan biri asosida Reyestrga kiritiladi:
 audit va inspeksiya natijalariga ko‘ra vakolatli organning tegishli qarori bilan xorijiy eksport qiluvchini Reyestrga kiritish mumkin deb topilganda;
 vakolatli organning tegishli qarori bilan mas’ul organning kafolati asosida xorijiy eksport qiluvchini Reyestrga kiritish mumkin deb topilganda.
 69. Vakolatli organning inspeksiya natijalari yuzasidan tayyorlangan yakuniy hisoboti yoki kafolat berish haqidagi murojaat bo‘yicha qabul qilingan qarori mas’ul organga yuborilgan kundan boshlab 10 kalendar kun ichida vakolatli organ xorijiy eksport qiluvchini Reyestrga kiritadi hamda bu haqda ikki ish kuni ichida mas’ul organga bildirishnoma yuboradi.
 70. Reyestrga kiritilgan xorijiy eksport qiluvchi quyidagi statuslardan biriga ega bo‘ladi:
 “cheklovlarsiz” — xorijiy eksport qiluvchining nazorat ostidagi tovarlari O‘zbekiston Respublikasi hududiga taqiq va cheklovlarsiz belgilangan tartibda eksport qilinadi;
 “vaqtincha cheklangan” — davlat veterinariya xizmati nazoratini amalga oshirishda veterinariya, veterinariya-sanitariya qoidalari va normalarida belgilangan talablarga nomuvofiqlik aniqlanganligi sababli, xorijiy eksport qiluvchining nazorat ostidagi tovarlarini O‘zbekiston Respublikasi hududiga eksport qilish vaqtincha cheklanadi;
 “kuchaytirilgan laboratoriya nazoratida” — xorijiy eksport qiluvchining mamlakatidagi epizootik vaziyat barqaror emasligi sababli, xorijiy eksport qiluvchining O‘zbekiston Respublikasi hududiga eksport qilingan nazorat ostidagi tovarlarining har bir partiyasidan laboratoriya tekshiruvi uchun namuna olish talab etiladi;
 “ogohlantirilgan” — davlat veterinariya xizmati nazoratini amalga oshirish davomida xorijiy eksport qiluvchining nazorat ostidagi tovarlarida salbiy o‘zgarishlar aniqlanganda mas’ul organ ushbu salbiy o‘zgarishlar bartaraf etilishi zarurligi haqida muddati ko‘rsatilgan holda vakolatli organ tomonidan ogohlantiriladi. Bunda, salbiy o‘zgarishlar tegishli muddatda bartaraf etilmasa, xorijiy eksport qiluvchining statusi “vaqtincha cheklangan” yoki “kuchaytirilgan laboratoriya nazoratida” statusiga o‘zgartiriladi; 
 “maxsus shartlarda” — xorijiy eksport qiluvchining nazorat ostidagi tovarlarini O‘zbekiston Respublikasi hududiga olib kirishga tovarlarni tayyorlash, qayta ishlash yoki saqlash usulini (masalan, muzlatilgan, sovutilgan, qadoqlangan, vakuumda yoki boshqa) o‘zgartirgan taqdirda yo‘l qo‘yiladi. Bunda, agar tegishli o‘zgartirish amalga oshirilmaydigan bo‘lsa, xorijiy eksport qiluvchining statusi “vaqtincha cheklangan” statusiga o‘zgartiriladi. 
 71. Xorijiy eksport qiluvchining Reyestrdagi amaldagi statusi quyidagilar asosida o‘zgartirilishi mumkin:
 mas’ul organning so‘rovi asosida;
 davlat veterinariya xizmati nazoratini amalga oshirishda xorijiy eksport qiluvchining nazorat ostidagi tovarlarida veterinariya, veterinariya-sanitariya qoidalari va normalariga nomuvofiqlik aniqlanganda;
 xorijiy eksport qiluvchining mamlakatidagi epizootik vaziyat barqaror emas yoki aksincha barqaror deb topilganda;
 xorijiy eksport qiluvchining nazorat ostidagi tovarlarida salbiy o‘zgarishlar aniqlanganda mas’ul organ ushbu salbiy o‘zgarishlar bartaraf etilishi zarurligi haqida vakolatli organ tomonidan muddati ko‘rsatilgan holda ogohlantirilganligiga qaramasdan, ushbu salbiy o‘zgarishlar tegishli muddat ichida bartaraf etilmagan bo‘lsa;
 xorijiy eksport qiluvchining nazorat ostidagi tovarlarini O‘zbekiston Respublikasi hududiga olib kirish uchun tovarlarni ishlab chiqarish, qayta ishlash yoki saqlash usulini o‘zgartirish zarurligiga qaramasdan, xorijiy eksport qiluvchi tegishli o‘zgartirishni amalga oshirmagan bo‘lsa;
 xorijiy davlat rasmiy nazorat tizimi va nazorat ostidagi obyektlarni Epizootik vaziyatni o‘rganish maqsadida mutaxassislarni xorijiy mamlakatlarga yuborish zaruratini aniqlash mezonlari va yuborish tartibi to‘g‘risidagi nizomda (ro‘yxat raqami 3198, 2019-yil 29-noyabr) belgilangan tartibda o‘rganish natijasida ular O‘zbekiston Respublikasi talablari yoki veterinariya sohasidagi nazorat hujjatlariga muvofiq yoki muvofiq emas deb topilganda.
 72. Mas’ul organ Reyestrga kiritilgan xorijiy eksport qiluvchilar faoliyati bilan bog‘liq o‘zgarishlar (masalan, tugatilishi, qayta tashkil etilishi, nomining o‘zgarishi) haqida vakolatli organni doimiy ravishda xabardor qilib borishi lozim. 
 73. Reyestrda avval qayd etilgan ma’lumotlar o‘zgargan hollarda tegishli o‘zgartirishlar vakolatli organ tomonidan Reyestrga 10 kalendar kun ichida kiritilishi kerak. 
 74. Xorijiy eksport qiluvchining Reyestrdagi statusi o‘zgarganda, xorijiy eksport qiluvchi O‘zbekiston Respublikasi va veterinariya sohasidagi nazorat hujjatlari talablariga amal qilmaganda yoki nazorat ostidagi tovarlarda salbiy o‘zgarishlar aniqlanganda vakolatli organ bu haqda mas’ul organni ikki ish kuni ichida xabardor qilishi lozim. 
 Bunda, mas’ul organ vakolatli organning xabarida ko‘rsatilgan holatni zudlik bilan o‘rganib chiqishi hamda ushbu holat tasdiqlangan taqdirda, mavjud kamchiliklarni bartaraf etish choralarini ko‘rishi, shuningdek kamchiliklar bartaraf etilganda bu haqda vakolatli organga tasdiqlovchi hujjatlar bilan birga ma’lumot taqdim etishi kerak. 
 75. Reyestrga kiritilgan xorijiy eksport qiluvchi o‘zining yoki mas’ul organning so‘rovi asosida, shuningdek nazorat ostidagi tovarlarni ishlab chiqarish, qayta ishlash yoki saqlashda O‘zbekiston Respublikasi va veterinariya sohasidagi nazorat hujjatlari talablariga amal qilinmagan taqdirda vakolatli organning tashabbusi bilan Reyestrdan chiqarilishi mumkin. 
 76. Vakolatli organning qarorlari ustidan qonunchilikda belgilangan tartibda shikoyat qilinishi mumkin. 
 77. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.
 78. Mazkur Nizom O‘zbekiston Respublikasi Investitsiyalar va tashqi savdo vazirligi, Sanitariya-epidemiologik osoyishtalik va jamoat salomatligi xizmati, Monopoliyaga qarshi kurashish qo‘mitasi, O‘zbekiston Savdo-sanoat palatasi hamda Investitsiyalar va tashqi savdo vazirligi huzuridagi O‘zbekiston texnik jihatdan tartibga solish agentligi bilan kelishilgan.